Torsdag aften blev partierne i Aalborg byråd enige om et budgetforlig i Aalborg Kommune for perioden 2018-2021. Alle partier og løsgænger er med i forliget, fortæller borgmester Thomas Kastrup Larsen (S). Det betyder, at Socialdemokratiet, Venstre, Det konservative Folkeparti, Radikale Venstre, Socialistisk Folkeparti, Liberal Alliance, Enhedslisten, Dansk Folkeparti og løsgængeren Kirsten Algren er enige om, hvordan økonomien for landets tredje største kommune skal se ud næste år. - Det lykkedes at samle alle byrådets 31 medlemmer til et budgetforlig. Det gør jo bare, at der kommer en fantastisk arbejdsro i forhold til at gennemføre de her ting, og det er jeg glad og taknemmelig over, siger borgmesteren. Overskrifterne for budgetforliget er: Omstilling, vækst, de borgernære områder og investeringer. På budgettet er der blandt andet afsat seks millioner kroner til fagdelt undervisningog holddeling i folkeskolerne. Der er afsat 4,8 millioner kroner til kommunens svageste ældre og til sociale normeringer ligesom nogle planlagte besparelser er blevet aflyst. Ifølge borgmesteren er der også afsat penge til to nye halbyggerier i henholdsvis Skipper-området og i Vestbjerg. - Det mest udfordrende i Aalborg Kommune er, at vi hvert år bliver 1000 flere ældre over 65 år, og samtidig er der en stigning i børnetallet og antallet af handicappede. Og der skal jo være penge til alle samtidig med, at vi gerne vil fastholde vores investeringsprofil, siger borgmester Thomas Kastrup Larsen (S) fra Aalborg Kommune. Som en ny post på budgettet er der også sat 16 millioner kroner over fire år til nye seniorbofælleskaber. Det er et nyt initiativ i Aalborg Kommune.

Referat:
Alle byrådsmedlemmerne i Aalborg Kommune bakker op om det nye budget for 2018-2021.